山陽思歸書寄女兄
作者：王令
朝代：宋

paragraphs: 淮風情舒舒，楚水日夜流。
風能駕吾帆，水可載我舟。
余歸知幾時，子望懸百憂。
念我兄弟寡，商參各殊州。
十年不一逢，會合何所由。
幸逢子来歸，與我相慰投。
甥兒入吾牽，甥女出吾留。
子吾笑其間，貧不知可愁。
心如熙春陽，樂若醉酒酬。
憶我别子日，將行更逗遛。
泣恐傷子心，淚出仰目收。
别日才幾時，别思日九秋。
心隨西北風，目望東南樓。
主人仁且賢，憐我覊旅遊。
晨粳玉炊香，暮酒金注甌。
盤蔬羅春青，豆脯兼夕鱐。
爲食豈不美，義咽不下喉。
要當歸子同，半菽飽亦優。
始予志所學，義當望軻丘。
朅来與世評，衆口忽起咻。
嘗觀世金朱，此道久巳偷。
胡爲不奮去，附世如贅旒。
而子亦待人，特以貧不謀。
參差兩如此，偃蹇勢略侔。
要當共引去，逸世出網罘。
遐追避世徒，子與侍巾裘。
吾將亦娶婦，力以石臼求。
貿田結歸廬，種樹屋四周。
子居課桑蠶，我出鞭耕牛。
教妻績以筐，使兒餉東疇。
坐笑忘歲時，聚首成白頭。
歸乎當何時，詩以侑子謳。